На основу члана 1. став 2. тачка 3. Закона о финансијској подршци породици са децом („Службени гласник РС“ бр. 113/2017 и 50/2018), члана 32. став 1. тачка 6. Закона о локалној самоуправи („Сл. Гласник PС“ бр.129/2007, 83/2014-др. Закон, 101/2016 др. Закон и 47/2018), члана 40. став 1. тачка 6. Статута Општине Гаџин Хан („Службени лист Града Ниша“, бр. 10/2019) Скупштина општине Гаџин Хан, на седници одржаној дана 28.06. 2019.године, донела је

**ОДЛУКУ О**

**ОСТВАРИВАЊУ ПРАВА НА ФИНАНСИЈСКУ ПОМОЋ**

**ЗА ВАНТЕЛЕСНУ ОПЛОДЊУ**

ОСНОВНЕ ОДРЕДБЕ

Члан 1.

Овом одлуком се уређују ближи услови, критеријуми, начин и поступак за остваривање права на финансијску помоћ за вантелесну оплодњу на терет буџета Општине Гаџин Хан.

Овом одлуком се утврђују шира права у односу на права из обавезног здравственог осигурања у циљу укључивања што већег броја парова у поступак вантелесне оплодње.

Члан 2.

Право на финансијску помоћ за вантелесну оплодњу могу да остваре пунолетна и пословно способна жена и мушкарац који воде заједнички живот у складу са законом којим се уређују породични односи-супружници, односно ванбрачни партнери ( у даљем тексту-пар).

Право на финансијску помоћ за вантелесну оплодњу може да оствари пар за услугу коју пружа здравствена установа регистрована за обављање вантелесне оплодње у Републици Србији, као и за услугу коју пружа инострана здравствена установа.

Право из става1. овог члана може да оствари пар који је претходно без успеха имао три покушаја вантелесне оплодње на терет средстава обавезног здравственог осигурања, као и пар који због година старости женског партнера или броја покушаја није могао да буде укључен у Програм вантелесне оплодње на терет средстава обавезног здравственог осигурања ( у даљем тексту :Програм).

Трошкови вантелесне оплодње у смислу одредаба ове Одлуке обухватају трошкове поступка вантелесне оплодње и неопходне терапије.

КРИТЕРИЈУМИ ЗА ОСТВАРИВАЊЕ ПРАВА

Члан 3.

Право на финансијску помоћ за вантелесну оплодњу пар може да оствари уз кумулативну испуњеност следећих критеријума.

-да су држављани Републике Србије

-да имају пријављено пребивалиште, за избегла и расељена лица боравиште, на територији Општине Гаџин Хан најмање три године пре подношења захтева,

-да жена у моменту подношења захтева није навршила 45 година живота;

-да испуњавају здравствене критеријуме које је прописала републичка стучна комисија Министарства здравља за вантелесну оплодњу и асистирану репродукцију ( у даљем тексту: Републичка стручна комисија);

-да је пар, уколико је жена млађа од 42 године, искористио право на три покушаја који се финансирају из средстава обавезног здравственог осигурања.

НАЧИН И ПОСТУПАК ЗА ОСТВАРИВАЊЕ ПРАВА НА

ФИНАНСИЈСКУ ПОМОЋ ЗА ВАНТЕЛЕСНУ ОПЛОДЊУ

Члан 4.

Финансијска помоћ за вантелесну оплодњу може се остварити за један покушај вантелесне оплодње.

Захтев за остваривање права на финансијску помоћ за вантелесну оплодњу подноси се на прописаном обрасцу Општинској управи општине Гаџин Хан.

Уз захтев из става 1. овог члана подносилац захтева прилаже:

-уверење о држављанству РС за пар;

-извод из матичне књиге венчаних или изјаву да пар живи заједно оверену од стране два сведока;

-уверење о пребивалишту или боравишту за пар;

-фотокопију личних карата и здравствених књижица за пар;

-потврда надлежне организације за обавезно социјално осигурање да пар испуњава здравствене критеријуме прописане од стране Републичке стручне комисије;

-предрачуна здравствене установе која ће спроводити поступак вантелесне оплодње, о висини средстава потребних за покриће трошкова и решење о упису установе у регистар код надлежног органа;

-предрачун иностране здравственe установе за трошкове вантелесне оплодње, преведен и оверен од стране судског преводиоца, уколико се пар определи да покушај вантелесне оплодње који финансира Општина Гаџин Хан спроведе у иностраној здравственој установи;

-потврда Републичког фонда за здравствено осигурање-Филијала за Нишавски округ, да пар не испуњава услове за укључивање у Програм вантелесне оплодње који финансира РФЗО у погледу броја покушаја или година старости жене у складу са чланом 2. и 3. ове Одлуке.

Члан 5.

О поднетим захтевима за остваривање права на финансијску помоћ за вентелeсну оплодњу одлучује Општинска управа.

Начелник општинске управе образује комисију за оцену испуњености услова за остваривање права на финансијску помоћ за вантелесну оплодњу по одредбама ове одлуке.

Комисија из става 1. овог члана обавља следеће послове:

-врши контролу испуњености услова за остваривање права на финансијску помоћ за вантелесну оплодњу по одредбама ове одлуке;

-даје мишљење и предлог Општинској управи о одобравању финансијске помоћи за вантелесну оплодњу по одредбама ове одлуе;

-врши и друге неопходне послове.

Члан 6.

Општинска управа на основу мишљења и предлога комисије из члана 5. Одлуке доноси решење о утврђивању права на финансијску помоћ за вантелесну оплодњу.

Против решења се може поднети жалба Општинском већу општине Гаџин Хан у року од 15 дана од дана пријема решења.

На основу Решења о додели помоћи за вантелесну оплодњу, супружници, односно ванбрачни партнери закључују уговор о коришћењу помоћи за лечење неплодности са Општинском управом Општине Гаџин Хан, којим се ближе уређују права и обавезе у вези са коришћењем помоћи.

Члан 7.

Средства по основу права на финансијску помоћ за вантелесну оплодњу, у складу са расположивим буџетским средствима Општине Гаџин Хан, преносе се по редоследу пријема на основу Решења о остваривању права на финансијску помоћ за вантелесну оплодњу и закљученог уговора са корисницима помоћи на текући рачун једног партнера према испостављеном предрачуну из члана 4. став 3. алинеје 6. и 7. ове Одлуке у максималном износу до 150.000,00 динара.

Средства по предрачуну који је издат од стране иностране здравствене установе пренеће се у динарској противвредности по средњем курсу Народне банке Србије на дан доношења решења о остваривању права на накнаду трошкова за вантелесну оплодњу.

Члан 8.

Корисник права на финансијску помоћ за вантелесну оплодњу је дужан да Општини Гаџин Хан, достави доказ-рачун здравствене установе о извршеној услузи вантелесне оплодње на чију накнаду трошкова је пару утврђено право.

Уколико поступак вантелесне оплодње спроводи инострана здравствена установа, рачун те здравствене установе мора бити преведен и оверен од стране судског преводиоца.

Документацију из става1. и 2. овог члана потребно је доставити Општинској управи Општине Гаџин Хан у року од 30 дана од дана извршене услуге.

Уколико корисник финансијске помоћи, у року из претходног става, не достави рачун о извршеној услузи вантелесне оплодње, сматраће се да средства нису наменски утрошена и покренуће се поступак за повраћај пренетих средстава, увећаних за износ затезне камате од дана извршеног преноса средстава.

Члан 9.

На основу ове Одлуке Општинска управа ће расписати јавни позив за доделу финансијске помоћи за вантелесну оплодњу.

Члан 10.

Ова Одлука ступа на снагу осмог дана од дана објављивања у Службеном листу града Ниша.

Број:\_\_\_\_\_\_\_\_\_\_\_\_\_\_\_\_\_\_\_\_\_\_\_

У Гаџином Хану, 28.06.2019.године

СКУПШТИНА ОПШТИНЕ ГАЏИН ХАН

ПРЕДСЕДНИК

Саша Ђорђевић